ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3265/98

υποβολή: Alexandros Alavanos (GUE/NGL) προς την Επιτροπή

(30 Οκτωβρίου 1998)

Θέμα: Πορεία της διαδικασίας κατά των ατασθαλιών σε βάρος του ΕΚΤ

Σε απάντηση που δόθηκε από τον Επίτροπο Flynn στην ερώτησή μου Ε-1007/96(1) που αφορούσε ατασθαλίες σε βάρος του Ευρωπαϊκού Κοινωνικού Ταμείου (ΕΚΤ), μεταξύ άλλων μας ενημέρωσε ότι η Ελλάδα ανέφερε 44 περιπτώσεις παρατυπιών που σχετίζονται με το ΕΚΤ κατά την περίοδο 1991-94. Ειδικότερα τόνιζε ότι α) "δεκαεφτά από τις περιπτώσεις σχετίζονται με ένα συγκεκριμένο επιχειρηματικό φορέα. Οι ελληνικές αρχές δήλωσαν στην Επιτροπή ότι έχουν προσφύγει στη δικαιοσύνη για την υπόθεση αυτή." και β) "σχετικά με τα ποσά που ανακτώνται ύστερα από παρατυπίες, η Ελλάδα δεν έχει δώσει ακόμη τέτοιου είδους πληροφορίες".

Ερωτάται η Επιτροπή, αν η ανωτέρω υπόθεση έχει κλείσει, ποιά είναι η απόφαση και ποιός ο επιχειρηματικός φορέας; Η Ελλάδα έχει δώσει τις ανωτέρω ζητούμενες πληροφορίες και αν ναί τί ποσά αφορούσαν και ποιές περιπτώσεις; Τα χρήματα αυτά παρακρατήθηκαν από την Ελλάδα;

Απάντηση της κ. Gradin εξ ονόματος της Επιτροπής

(6 Ιανουαρίου 1999)

Οι δικαστικές διαδικασίες για τις 17 περιπτώσεις παρατυπιών που σχετίζονται με το Ευρωπαϊκό Κοινωνικό Ταμείο (ΕΚΤ), τις οποίες ανέφεραν οι ελληνικές αρχές, δεν έχουν ολοκληρωθεί. Οι δικαστικές αυτές διαδικασίες που κινήθηκαν από τις ελληνικές αρχές είχαν ως αποτέλεσμα την αναστολή των διαδικασιών ανάκτησης.

Όπως αναφέρεται στην απάντηση που δόθηκε στη γραπτή ερώτηση Ε-1007/96 του αξιότιμου μέλους του Κοινοβουλίου, οι πληροφορίες που παρέχονται ή αποκτώνται δυνάμει του κανονισμού της Επιτροπής (ΕΚ) 1681/94 της 11ης Ιουλίου 1994 για τις παρατυπίες και την ανάκτηση των αχρεωστήτως καταβληθέντων ποσών στα πλαίσια της χρηματοδότησης των διαρθρωτικών πολιτικών, καθώς και την οργάνωση ενός συστήματος πληροφόρησης στον τομέα αυτό(2), καλύπτονται από το επαγγελματικό απόρρητο σύμφωνα με τις διατάξεις του άρθρου 10 του προαναφερόμενου κανονισμού. Συγκεκριμένα, τα ονόματα φυσικών ή νομικών προσώπων είναι δυνατόν να κοινοποιούνται μόνο εφόσον η ανακοίνωση αυτή μπορεί να χρησιμεύσει για την πρόληψη ή τη δίωξη παρατυπιών ή για τη διαπίστωση πιθανών παρατυπιών. Κατά συνέπεια, η Επιτροπή δεν δύναται να κοινοποιήσει το όνομα του ενεχόμενου δικαιούχου.

Η Επιτροπή θα ήθελε να επισημάνει ότι οι ελληνικές αρχές δεν περιέλαβαν τέσσερις από τις περιπτώσεις στις τελικές αιτήσεις πληρωμής για τα σχετικά επιχειρησιακά προγράμματα, πράγμα που σημαίνει ότι αποσύρθηκε η αίτηση επιχορηγήσεων για τις εν λόγω περιπτώσεις, αλλά ζήτησαν από την Επιτροπή, δυνάμει του άρθρου 24 του κανονισμού (ΕΟΚ) 4253/88(3), να αναστείλει τη χορήγηση της οικονομικής ενίσχυσης μέχρις ότου περατωθούν οι δικαστικές διαδικασίες για τις λοιπές 13 περιπτώσεις. Η Επιτροπή έχει ήδη εκδώσει αποφάσεις για την αναστολή των επιχορηγήσεων σε δύο περιπτώσεις, ενώ για τις λοιπές 11 οι σχετικές αποφάσεις είναι υπό προπαρασκευή. Η αναστολή της επιχορήγησης αφορά ποσό ύψους 1.18 εκατ. ECU.

(1) ΕΕ C 305 της 15.10.1996, σελ. 36.

(2) ΕΕ L 178 της 12.7.1994.

(3) ΕΕ L 374 της 31.12.1988, όπως τροποποιήθηκε από τον κανονισμό (ΕΟΚ) 2082/93, ΕΕ L 193 της 31.7.1993.
ΓΡΑΠΤΗ ΕΡΩΤΗΣΗ E-2764/98

υποβολή: Armelle Guinebertière (UPE) προς την Επιτροπή

(10 Σεπτεμβρίου 1998)

Θέμα: Διακοπή των εργασιών σχετικά με την πρόταση οδηγίας για την πώληση εξ αποστάσεως χρηματοοικονομικών υπηρεσιών

Η Επιτροπή έχει επανειλημμένα τονίσει την επιτακτική ανάγκη ρύθμισης της πώλησης εξ αποστάσεως χρηματοοικονομικών υπηρεσιών. Η βούληση αυτή στηριζόταν στη νόμιμη επιδίωξη εναρμόνισης των νομοθεσιών στην Ευρωπαϊκή Ένωση, βελτίωσης της προστασίας των καταναλωτών, καθιέρωσης ενός δικαιότερου ανταγωνισμού μεταξύ των επαγγελματιών. Η Αυστριακή Προεδρία φαίνεται επίσης προσηλωμένη στους στόχους αυτούς.

Ωστόσο, η Επιτροπή αποφάσισε πρόσφατα να μη συνεχίσει τις εγρασίες οι οποίες είχαν αρχίσει για την εκπόνηση σχετικής οδηγίας. Εάν το υφιστάμενο νομικό κενό διατηρηθεί, δικαιολογούνται φόβοι ότι ο ευρωπαίος πολίτης δεν θα μπορέσει να κατανοήσει τη δραστηριότητα αυτή και η καταναλωτική πίστη, η ενυπόθηκος πίστη, οι μετοχές και οι ασφάλειες δεν θα διευκολυνθούν.

Υπό τα δεδομένα αυτά, με ποιά μέσα σκοπεύει η Επιτροπή να προστατεύσει τα συμφέροντα των καταναλωτών, τη στιγμή μάλιστα των πανηγυρισμών για το ευρώ;
ΓΡΑΠΤΗ ΕΡΩΤΗΣΗ P-3772/98

υποβολή: Jean-Antoine Giansily (UPE) προς την Επιτροπή

(4 Δεκεμβρίου 1998)

Θέμα: Διατύπωση παραπόνων από τις επιχειρήσεις για την ενιαία αγορά

Ενώ η ενιαία αγορά υφίσταται εδώ και έξι έτη, οι ευρωπαϊκές επιχειρήσεις, των οποίων η δραστηριότητα θα έπρεπε να είχε διευκολυνθεί από την ύπαρξή της, εξακολουθούν να ευρίσκονται αντιμέτωπες με την υποχρέωση συμπληρωματικών δαπανών που δημιουργούνται για να καταστήσουν συμβατά τα προϊόντα τους ή τις υπηρεσίες τους στα διαφορετικά εθνικά πρότυπα, καθώς και για να προβούν στις διαδικασίες δοκιμών, τυποποίησης ή ακόμα έγκρισης.

Η Επιτροπή δεν θεωρεί ότι είναι απαράδεκτο να εξακολουθούν να υφίστανται ακόμη και σήμερα παρόμοια αντικειμενικά εμπόδια στην ανάπτυξη εμπορικών συναλλαγών των επιχειρήσεων, και μπορεί να διευκρινίσει τις δράσεις που αναλαμβάνει στα κράτη μέλη που αναφέρονται στις διατυπώσεις παραπόνων των οικονομικών παραγόντων όσον αφορά τα εμπόδια στην ελεύθερη κυκλοφορία;

Η Επιτροπή διαθέτει τα απαραίτητα μέσα και εξουσία για να καταστήσει σεβαστές, από ένα κράτος μέλος που τις παραβαίνει, τις νομικές διατάξεις της ενοποιημένης εσωτερικής αγοράς;

Απάντηση του κ. Monti εξ ονόματος της Επιτροπής

(14 Ιανουαρίου 1999)

Η Επιτροπή, στο πλαίσιο της αποστολής της ως θεματοφύλακα των συνθηκών, μεριμνά για την εφαρμογή των διατάξεων που αφορούν την ελεύθερη κυκλοφορία των εμπορευμάτων και την ελεύθερη παροχή των υπηρεσιών, έτσι όπως ερμηνεύονται από το Δικαστήριο. Οι εν λόγω διατάξεις έχουν, επιπλέον, άμεσο αποτέλεσμα και μπορούν, επομένως, να τις επικαλεστούν οι ιδιώτες ενώπιον των εθνικών δικαστηρίων.

Τα περισσότερα εμπόδια στην πραγματοποίηση της εσωτερικής αγοράς εξαλείφθηκαν είτε μέσω της εναρμόνισης είτε μέσω της εφαρμογής της αρχής της αμοιβαίας αναγνώρισης. Επιπλέον, η Κοινότητα έχει στη διάθεσή της ένα μέσο που έχει ως σκοπό την πρόληψη της εμφάνισης νέων εμποδίων στις συναλλαγές, και συγκεκριμένα την οδηγία 98/34/ΕΚ της 22 Ιουλίου 1998 του Κοινοβουλίου και του Συμβουλίου, η οποία προβλέπει μια διαδικασία πληροφόρησης στον τομέα των τεχνικών προτύπων και ρυθμίσεων(1) και κωδικοποιεί τη διαδικασία ειδοποίησης που προβλέπεται από την οδηγία 83/189/ΕΟΚ(2) στον τομέα των τεχνικών προτύπων και ρυθμίσεων.

Ωστόσο, η Επιτροπή γνωρίζει τις έντονες δυσκολίες που υπάρχουν σε ορισμένους τομείς, εναρμονισμένους και μη. Από αυτή την άποψη, στο πλαίσιο του "σχεδίου δράσης υπέρ της ενιαίας αγοράς", η Επιτροπή προτίθεται να εκδώσει εντός του 1999 μια ανακοίνωση που θα στοχεύει στην πρόταση ειδικών δράσεων για την εξεύρεση λύσεων.

Ούτως ή άλλως, οι καταγγελίες των οικονομικών φορέων σχετικά με τα εμπόδια στην ελεύθερη κυκλοφορία εξετάζονται προσεκτικά από την Επιτροπή. Εάν η Επιτροπή θεωρήσει ότι τα γεγονότα ή οι ρυθμίσεις που καταγγέλλονται συνιστούν παράβαση του κοινοτικού δικαίου, μπορεί να κινήσει διαδικασία επί παραβάσει κατά του εν λόγω κράτους μέλους, η οποία δύναται να καταλήξει, ενδεχομένως, σε προσφυγή στο Δικαστήριο. Η Επιτροπή μπορεί, επίσης, να κινήσει μια τέτοια διαδικασία με δική της πρωτοβουλία, εφόσον διαπιστώσει, με οποιονδήποτε τρόπο, παράβαση των κοινοτικών διατάξεων.

(1) ΕΕ L 204 της 21.7.1998.

(2) ΕΕ L 109 της 26.4.1983.
ΓΡΑΠΤΗ ΕΡΩΤΗΣΗ E-3576/98

υποβολή: Concepció Ferrer (PPE) προς το Συμβούλιο

(1 Δεκεμβρίου 1998)

Θέμα: Επικύρωση της Σύμβασης 177 του ΔΟΕ σχετικά με την κατόίκον εργασία

Η Ευρωπαϊκή Επιτροπή ενέκρινε στις 27 Μαΐου 1998 μια Ανακοίνωση με την οποία συνιστά στα κράτη μέλη να επικυρώσουν τη Σύμβαση 177 σχετικά με την κατόίκον εργασία. Η επικύρωση αυτή συνεπάγεται την ανάληψη μιας σειράς υποχρεώσεων με στόχο τη βελτίωση της θέσης των κατόίκον εργαζομένων, καθώς και την περιοδική αναθεώρηση της εθνικής πολιτικής σε θέματα κατόίκον εργασίας, γεγονός που θα επιτρέψει τη βελτίωση των συνθηκών εργασίας των εργαζομένων αυτής της κατηγορίας.

Λαμβάνοντας υπόψη ότι, στην ΕΕ, εργάζονται στο σπίτι τους 6,9 εκατομμύρια άνθρωποι, αριθμός που αντιστοιχεί στο 4,9 % του ενεργού πληθυσμού της ΕΕ, καθώς και ότι η σύμβαση έχει μεχρι στιγμής επικυρωθεί μόνο από τη Φινλανδία, ποιά μέτρα προτίθεται να λάβει το Συμβούλιο ώστε να επιτύχει την επικύρωσή της και από τα υπόλοιπα κράτη μέλη;

Απάντηση

(29 Μαρτίου 1999)

Το Συμβούλιο πληροφορείται ότι η υπάριθ. 177 Σύμβαση της Διεθνούς Οργάνωσης Εργασίας, στην οποία αναφέρεται η αξιότιμος κ. Βουλευτής, έχει μέχρι στιγμής επικυρωθεί από ένα μόνο κράτος μέλος της Ευρωπαϊκής Ένωσης, τη Φινλανδία. Δεδομένου ότι η Σύμβαση αυτή δεν έχει επικυρωθεί από κανένα άλλο κράτος μέλος, δεν έχει ακόμη τεθεί σε ισχύ. Η Επιτροπή έχει πράγματι εκδώσει, στις 26 Μαΐου 1998, σύσταση προς τα κράτη μέλη, παρακινώντας τα να προβούν στην επικύρωση. Τα κράτη μέλη παρακαλούνται να ενημερώσουν το αργότερο μέχρι το Νοέμβριο 1999 την Επιτροπή για τα μέτρα που λαμβάνουν, ανταποκρινόμενα στην σύσταση. Κατά τη λήξη της προθεσμίας που ορίζεται στην σύσταση, ήτοι το Δεκέμβριο 1999, επαφίεται στην Επιτροπή να αποφασίσει εάν επιθυμεί να λάβει συμπληρωματικές πρωτοβουλίες για το θέμα.
ΓΡΑΠΤΗ ΕΡΩΤΗΣΗ E-3779/98

υποβολή: Manuel Escolá Hernando (ARE) προς την Επιτροπή

(11 Δεκεμβρίου 1998)

Θέμα: Ενισχύσεις στον τομέα της χοιροτροφίας

Η κρίση που διέρχεται ο τομέα της χοιροτροφίας στην Ευρωπαϊκή Ένωση από την πτώση των τιμών, αντανακλά την ύπαρξη βασικών προβλημάτων διαρθρωτικού χαρακτήρα, τα οποία αργά ή γρήγορα θα πρέπει να αντιμετωπισθούν εις βάθος.

Η σημερινή κρίση πλήττει ιδιαίτερα τις μικρές οικογενειακές εκμεταλλεύσεις, που σε πολλές περιπτώσεις υποχρεώνονται σε προσωρινό ή και οριστικό κλείσιμο.

Έχοντας υπόψη ότι ο τομέα της χοιροτροφίας στην ΕΕ αντιπροσωπεύει όγκο συναλλαγών που υπερβαίνει τα 20 δισεκατομμύρια Ecu και διατηρεί ένα σημαντικό αριθμό θέσεων εργασίας, ερωτάται η Επιτροπή:

Έχει εξετάσει τη δυνατότητα προώθησης μέτρων διαρθρωτικού χαρακτήρα ώστε να αποφευχθεί στο εξής η δημιουργία καταστάσεων υπερπαραγωγής που οδηγούν σε πτώση των τιμών και υποχρεώνουν τους παραγωγούς να πωλούν τα προϊόντα τους σε τιμές κάτω του κόστους; Μεταξύ των εν λόγω μέτρων, έχει η Επιτροπή εξετάσει τη δυνατότητα επιδότησης της απόσυρσης από την αγορά των θηλυκών χοίρων αναπαραγωγής με σκοπό την μείωση των πλεονασμάτων χοιρινού κρέατος;

Απάντηση του κ. Fischler εξ ονόματος της Επιτροπής

(15 Ιανουαρίου 1999)

Ο τομέας του χοιρείου κρέατος της Κοινότητας αντιμετωπίζει αυτή τη στιγμή κρίση λόγω της πολύ υψηλής παραγωγής σε σχέση με την εσωτερική κατανάλωση της Κοινότητας. Οι παραγωγοί της Ευρωπαϊκής Ένωσης αύξησαν το ζωικό τους κεφάλαιο, παίρνοντας θάρρος από τις εξαιρετικά υψηλά τιμές της αγοράς το 1996 και 1997. Η πτώση των τιμών σε περίοδο υπερπαραγωγής, αποτελεί τυπικό συγκυριακό φαινόμενο που χαρακτηρίζει την παραγωγή χοιρείου κρέατος.

Στον τομέα του χοιρείου κρέατος, αναμένεται να ισορροπήσουν οι αγορές από μόνες τους, ενώ οι τιμές της αγοράς αντανακλούν, επομένως την ισορροπία μεταξύ της προσφοράς και της ζήτησης. Ωστόσο, η Επιτροπή, μέσα σε κάποια όρια, μπορεί να επέμβει στις αγορές εάν αυτό είναι αναγκαίο. Αυτή τη στιγμή κάνει χρήση όλων των δυνατοτήτων που διαθέτει για να υποστηρίξει την αγορά του χοιρείου κρέατος.

Συνολικά η σημερινή οργάνωση της αγοράς χοιρείου κρέατος λειτούργησε μάλλον χωρίς προβλήματα. Οι αγορές της Ευρωπαϊκής Ένωσης αντιμετώπισαν επανειλλημένα περιόδους μειωμένων τιμών και κάθε φορά ο τομέας του χοιρείου κρέατος βγήκε από τις καταστάσεις αυτές πιο αποτελεσματικός και καλύτερα διαρθρωμένος.

Ορισμένα κράτη μέλη υπέβαλαν πολλές νέες προτάσεις με στόχο την τροποποίηση της οργάνωσης της αγοράς οι οποίες εξετάστηκαν από την Επιτροπή Διαχείρισης του Χοιρείου Κρέατος, στις 4 Νοεμβρίου 1998. Η πρόταση απόσυρσης των θηλυκών χοίρων από την παραγωγή, συζητήθηκε επίσης στο πλαίσιο αυτό. Ωστόσο, οι συζητήσεις αυτές είχαν ως αποτέλεσμα να επικεντρωθούν όλες οι προσπάθειες στα παραδοσιακά μέτρα στήριξης της αγοράς.
ΓΡΑΠΤΗ ΕΡΩΤΗΣΗ E-3712/98

υποβολή: Carlos Carnero González (PSE) προς την Επιτροπή

(11 Δεκεμβρίου 1998)

Θέμα: Αξιολόγηση από πλευράς Ευρωπαïκής Επιτροπής της εκτέλεσης του προγράμματος Urban για την πόλη του Κάντιθ (Ισπανία)

Λαμβάνοντας υπόψη την ανησυχία που υπάρχει σε ορισμένους πολιτικούς, κοινωνικούς και συνοικιακούς κύκλους της πόλης του Κάντιθ (Ισπανία) και την ιδιαίτερη σημασία που έχει για την πόλη αυτή το πρόγραμμα Urban το οποίο τέθηκε σε εφαρμογή από τινος με τη συμμετοχή της Ευρωπαϊκής Ένωσης, Μπορεί να αναφέρει η Επιτροπή σε ποιό σημείο βρίσκεται το πρόγραμμα Urban στο Κάντιθ;

Ακριβέστερα, μπορεί να αναφέρει η Επιτροπή σε ποιό βαθμό έχουν εκτελεστεί τα διάφορα σχέδια που περιλαμβάνονται στο πρόγραμμα αυτό, τί ποσά έχουν επενδυθεί μέχρι τούδε και τί ποσά πρόκειται να επενδυθούν στο μέλλον; Ποιές προτάσεις ενεκρίθησαν και ποιές απερρίφθησαν;

Επίσης, ποιά είναι η εκτίμηση της Επιτροπής όσον αφορά την εφαρμογή του προγράμματος Urban για το Κάντιθ, ποιοί στόχοι από αυτούς που καθορίστηκαν κατά την επεξεργασία και έγκριση του προγράμματος έχουν επιτευχθεί και ποιοί όχι;

Απάντηση της κας Wulf-Mathies εξ ονόματος της Επιτροπής

(3 Φεβρουαρίου 1999)

Το πρόγραμμα URBAN της πόλης Cadiz συμπεριλαμβάνεται στο πρόγραμμα "URBAN Espaρa" για την περίοδο 1994-1999, που εγκρίθηκε από την Επιτροπή στις 19 Ιουλίου 1995 και εφαρμόζεται σε 17 ισπανικές πόλεις.

Σύμφωνα με τις διαβιβασθείσες πληροφορίες από τις ισπανικές αρχές, η εκτέλεση στις 30 Ιουνίου 1998 του προγράμματος για την πόλη του Cadiz (πληρωμές που πραγματοποιήθηκαν και "αναγνωρισμένες υποχρεώσεις: ανειλημμένες υποχρεώσεις") είναι περίπου 6,39 εκατ. ευρώ για επένδυση προβλεπόμενου συνολικού κόστους 14,49 εκατ. ευρώ, που αντιπροσωπεύει ποσοστό εκτέλεσης 44 %. Σε σχέση με την προγραμματισθείσα επένδυση για την περίοδο 1995-1998 (10,02 εκατ. ευρώ) το επίπεδο εκτέλεσης ανέρχεται σε 63,7 %.

Όσον αφορά το ποσοστό εκτέλεσης των διαφόρων μέτρων του προγράμματος που αναφέρεται στην περίοδο 1995-1998, η κατάσταση είναι η ακόλουθη:

>ΘΕΣΗ ΠΙΝΑΚΑ>

Οι ενέργειες που εφαρμόζονται στο πλαίσιο του προγράμματος αυτού είναι σύμφωνες με την ανακοίνωση της Επιτροπής στα κράτη μέλη για τον καθορισμό των προσανατολισμών για τα προγράμματα που πρόκειται να υποβληθούν στο πλαίσιο της κοινοτικής πρωτοβουλίας URBAN(1).

Η άσκηση για την αξιολόγηση του βαθμού υλοποίησης των στόχων που καθορίζονται στο πρόγραμμα θα ξεκινήσει στην διάρκεια του πρώτου τριμήνου του 1999.

(1) ΕΕ C 180 της 1.7.1994.
ΓΡΑΠΤΗ ΕΡΩΤΗΣΗ E-4100/98

υποβολή: John McCartin (PPE) προς την Επιτροπή

(14 Ιανουαρίου 1999)

Θέμα: Απασχόληση στον τομέα των αδασμολόγητων πωλήσεων

Μπορεί η Επιτροπή να γνωστοποιήσει τον αριθμό υπαλλήλων που απασχολούνται σήμερα στον τομέα πώλησης αδασμολογήτων ειδών (duty-free) στα διάφορα κράτη μέλη;

Απάντηση του κ. Monti εξ ονόματος της Επιτροπής

(10 Μαρτίου 1999)

Το ζήτημα του προσωπικού που απασχολείται στον τομέα των πωλήσεων αφορολόγητων ειδών εντός της Κοινότητας εξετάζεται στο πλαίσιο της ανάλυσης που πραγματοποιεί την περίοδο αυτή η Επιτροπή, σύμφωνα με τα συμπεράσματα του Ευρωπαϊκού Συμβουλίου της Βιέννης.

Οι εν λόγω εργασίες για την απασχόληση σε αυτό τον τομέα δραστηριότητας αποτέλεσαν το αντικείμενο ανακοίνωσης της Επιτροπής προς το Συμβούλιο και το Κοινοβούλιο, η οποία εκδόθηκε στις 17 Φεβρουαρίου 1999. Το ζήτημα αυτό θα εξεταστεί στο πλαίσιο των εργασιών του Συμβουλίου Ecofin της 15ης Μαρτίου 1999.
ΓΡΑΠΤΗ ΕΡΩΤΗΣΗ E-2573/98

υποβολή: John McCartin (PPE) προς την Επιτροπή

(1 Σεπτεμβρίου 1998)

Θέμα: Συμφωνία αλιείας με τις Comores (1994-1997)

Μπορεί η Επιτροπή να μας παράσχει στοιχεία για την ποσότητα των αλιευμάτων, τα είδη που αλιεύτηκαν, την τιμή αγοράς και τους λιμένες εκφόρτωσης των αλιευμάτων στο πλαίσιο της συμφωνίας αλιείας μεταξύ της ΕΕ και των νήσων Comores (1994-1997);

Κοινή απάντηση

του κας Bonino εξ ονόματος της Επιτροπής

στις γραπτές ερωτήσεις E-2572/98 και E-2573/98

(7 Οκτωβρίου 1998)

Το πρωτόκολλο συμφωνίας αλιείας που υπογράφηκε με τις νήσους Κομόρες αφορούσε την περίοδο από 20 Ιουλίου 1994 έως 19 Ιουλίου 1997, ήτοι διάρκειας τριών ετών. Σε επιτρεπόμενο σύνολο 37 σκαφών, ο αριθμός των ετήσιων αδειών που χορηγήθηκαν από τις αρχές των νήσων Κομόρες για τα θυναλιευτικά ανήλθε σε 35 σκάφη (1ο έτος), 33 σκάφη (2ο έτος) και 37 σκάφη (3ο έτος) ήτοι, όσον αφορά τις άδειες, μέσο ποσοστό χρησιμοποίησης 95 %.

Η μέση χωρητικότητα των σκαφών που ασκούν τις αλιευτικές δραστηριότητες στη ζώνη ανέρχεται στους 1 320 κόρους ολικής χωρητικότητας (ΚΟΧ), οι εξαιρετικές χωρητικότητες φθάνουν από 760 ΚΟΧ έως 2 640 ΚΟΧ.

Το ετήσιο σύνολο των αλιευμάτων ήταν:

- 1994: 3 606 τόνοι τόνου αξίας περίπου 2,5 εκατ. ECU

- 1995: 1 728 τόνοι τόνου αξίας περίπου 1 εκατ. ECU

- 1996: 3 143 τόνοι τόνου αξίας περίπου 2 εκατ. ECU

- 1997 (έως τις 17.7.1998): 1 830 τόνοι τόνου αξίας περίπου 1,5 εκατ. ECU

Το κυριότερο είδος τόνου που εκφορτώθηκε είναι η παλαμίδα (± 70 %) και ο τόνος με κίτρινα πτερύγια (± 20 %).

Δεδομένου ότι ο τόνος είναι κατέξοχήν αποδημητικό είδος, τα σκάφη που έχουν άδεια αλιείας στο πλαίσιο της συμφωνίας με τις νήσους Κομόρες έχουν επίσης τις άδειες στο πλαίσιο άλλων συμφωνιών της περιοχής, όπως Σεϋχέλλες, Μαδαγασκάρη και νήσο Αγίου Μαυρικίου. Αυτό καθιστά δύσκολο τον υπολογισμό του αριθμού των ημερών αλιείας στην αποκλειστική οικονομική ζώνη των νήσων Κομόρες.

Οι εκφορτώσεις των αλιευμάτων γίνονται κυρίως στα λιμάνια της Victoria (Σεϋχέλλες), Port-Louis (Μαυρίκιος) και Antsiranana (Mαδαγασκάρη).
ΓΡΑΠΤΗ ΕΡΩΤΗΣΗ E-2982/98

υποβολή: John McCartin (PPE) προς την Επιτροπή

(8 Οκτωβρίου 1998)

Θέμα: Εθνικές ενισχύσεις σε παραγωγούς χοίρειου κρέατος

Θα ήθελε η Επιτροπή να σχολιάσει τις πρόσφατες εθνικές ενισχύσεις για παραγωγούς χοίρειου κρέατος που αναγγέλθηκαν από τη γαλλική και τη γερμανική κυβέρνηση και να δηλώσει το κατά πόσον αυτές οι εθνικές ενισχύσεις συμβαδίζουν με τις αρχές της ενιαίας αγοράς για τα αγροτικά προϊόντα;

Απάντηση του κ. Fischler εξ ονόματος της Επιτροπής

(23 Οκτωβρίου 1998)

Η Επιτροπή έχει έρθει σε επαφή με τις γαλλικές και γερμανικές αρχές για να ζητήσει λεπτομερή στοιχεία σχετικά με τα μέτρα στήριξης στον τομέα του χοιρείου κρέατος που ανακοινώθηκαν από τα εν λόγω κράτη μέλη, ώστε να προσδιοριστεί εάν τα μέτρα αυτά περιλαμβάνουν κρατικές ενισχύσεις, και στην περίπτωση αυτή αν οι ενισχύσεις δύνανται να θεωρηθούν συμβιβάσιμες με τα άρθρα 92-94 της συνθήκης ΕΚ.
ΓΡΑΠΤΗ ΕΡΩΤΗΣΗ E-4003/98

υποβολή: Jesús Cabezón Alonso (PSE) προς την Επιτροπή

(5 Ιανουαρίου 1999)

Θέμα: Εξωτερικό χρέος και χώρες που επλήγησαν από τον τυφώνα Mitch

Ποιες χώρες της Ευρωπαϊκής Ένωσης έχουν απαλλάξει από το εξωτερικό χρέος τους τις χώρες της Κεντρικής Αμερικής που επλήγησαν από τον τυφώνα Mitch;

Ποια στάση έχουν υιοθετήσει τα διεθνή χρηματοοικονομικά ιδρύματα, κυρίως το ΔΝΤ, με σκοπό τη διαγραφή ή τη μείωση του ποσού του χρέους των χωρών που έχουν υποστεί ζημίες;

Απάντηση του κυρίουMarín εξ ονόματος της Επιτροπής

(16 Φεβρουαρίου 1999)

Από την επέλαση του τυφώνα Mitch, η διεθνής κοινότητα ανταποκρίθηκε ταχέως, σε οικονομικούς όρους, στις ανάγκες που προκάλεσαν οι επιπτώσεις του τυφώνα Mitch. Επί πλέον, υπέδειξε ταχέως την προθυμία της να ανακουφίσει τη χρεωστική κατάσταση των χωρών που επλήγησαν από τον τυφώνα Mitch.

Όλα τα μέλη της λέσχης του Παρισιού που άποτελούν πιστώτριες χώρες (στις οποίες περιλαμβάνονται τα περισσότερα κράτη μέλη της Κοινότητας, με εξαίρεση την Ελλάδα, την Ιρλανδία(1), Το Λουξεμβούργο και την Πορτογαλία) συμφώνησαν σε μια τριετή αναστολή για την εξυπηρέτηση του διμερούς δημόσιου χρέους της Νικαράγουας και της Ονδούρας. Επί πλέον, μολονότι η Επιτροπή δε διαθέτει πλήρεις επίσημες πληροφορίες, ένας ορισμένος αριθμός κρατών μελών της Κοινότητας (συμπεριλαμβανομένης της Δανίας, της Γερμανίας, της Ισπανίας, της Γαλλίας, των Κάτω Χωρών, της Αυστρίας και του Ηνωμένου Βασιλείου), καθώς και άλλοι δωρητές όπως η Βραζιλία και η Κούβα, ανήγγειλαν την πρόθεσή τους να παραιτηθούν είτε από την αποπληρωμή του κεφαλαίου είτε να αναστείλουν τις πληρωμές εξυπηρέτησης του χρέους από την περιοχή. Οι γενικοί και ειδικοί όροι ποκίλλουν δεδομένου ότι σε ορισμένες περιπτώσεις η παραίτηση είναι μερική και σε άλλες περιπτώσεις πλήρης. Μολονότι η παραίτηση σε ορισμένες περιπτώσεις είναι μόνιμη, σε άλλες είναι προσωρινή, δηλαδή, μέχρις ότου οι τέσσερεις χώρες αποκατασταθούν από τις τρέχουσες δυσχέρειές τους και ευρεθούν σε καλύτερη κατάσταση που θα τους επιτρέπει να αντιμετωπίσουν τις διεθνείς υποχρεώσεις τους.

Τα διεθνή χρηματοπιστωτικά ιδρύματα (ΔΧΙ) που δραστηριοποιούνται περισσότερο στην περιοχή, ιδίως η Διεθνής Τράπεζα, το Διεθνές Νομισματικό Ταμείο (ΔΝΤ) και η Διαμερικανική Τράπεζα Ανάπτυξης, συνεργάζονται για να εύρουν τρόπους μείωσης του βάρους του χρέους. Ειδικότερα, έχουν ιδρύσει ένα ταμείο υπέρ των αναπτυσσομένων χωρών με το οποίο θα χρηματοδοτήσουν την εξυπηρέτηση του πολύπλευρου χρέους των χωρών αυτών. Μερικά κράτη μέλη της Κοινότητας συμβάλλουν στο ταμείο αυτό υπέρ των αναπτυσσομένων χωρών. Επί πλέον, αυτά τα ΔΧΙ έχουν δεσμευτεί να αναλάβουν με την κυβέρνηση της Ονδούρας και της Νικαράγουας μια εκτεταμένη εκτίμηση της κατάστασης του εξωτερικού τους χρέους και των απαιτήσεων για την ανακούφιση του χρέους στο πλαίσιο της πρωτοβουλίας του χρέους των βαρέως χρεωμένων χωρών (ΒΧΧ). Τελικά, τα ιδρύματα αυτά έχουν αυξήσει και επιταχύνει την οικονομική τους υποστήριξει προς τις χώρες αυτές.

(1) Η Ιρλανδία ανήκει στη Λέσχη του Παρισιού αλλά στην περίπτωση αυτή δεν είναι πιστώτρια χώρα.
ΓΡΑΠΤΗ ΕΡΩΤΗΣΗ E-2900/98

υποβολή: Mihail Papayannakis (GUE/NGL) προς την Επιτροπή

(2 Οκτωβρίου 1998)

Θέμα: Συνεταιριστικές Οργανώσεις

Με τη νομοθετική ρύθμιση των χρεών των Συνεταιριστικών Οργανώσεων (νόμος 2538/97 περί παραγραφής χρεών) η ελληνική κυβέρνηση ήρε μια μακροχρόνια εκκρεμότητα των διαφόρων κυβερνήσεων της χώρας και των Σ.Ο., η οποία συνίστατο στην άρνηση των κυβερνήσεων να αντιμετωπίσουν έγκαιρα το πρόβλημα της ανάληψης από τις Σ.Ο. του κόστους της συγκέντρωσης των προϊόντων του Τσερνομπίλ και της άσκησης κοινωνικής πολιτικής για χάρη των κυβερνήσεων, το οποίο και δημιούργησε τα χρέη. Η παραγραφή των χρεών των Σ.Ο., για την οποία η Επιτροπή θεωρεί ότι νοθεύει τον ανταγωνισμό, είναι στην ουσία παραγραφή των ευθυνών των κυβερνήσεων της περιόδου 1981-95 διότι τα χρέη αυτά είναι στην ουσία τόκοι ποινής δανείων που χορηγήθηκαν για την άσκηση κοινωνικής πολιτικής. Μια απόρριψη του σχετικού νόμου εκ μέρους της Επιτροπής θα μπορούσε να εκληφθεί ως μεροληπτική θέση υπέρ των επιχειρήσεων του ιδιωτικού τομέα και κατά των επιχειρήσεων του κοινωνικού τομέα, πέραν του ότι θα επέφερε επίσης και ισχυρό κτύπημα στις Σ.Ο. Η Επιτροπή θα έπρεπε επίσης να λάβει υπόψη της ότι αυτήν την περίοδο που γίνεται μια σοβαρή προσπάθεια ρύθμισης των υποχρεώσεών τους στο πιστωτικό σύστημα και εξυγίανσής τους για να μπορέσουν να παίξουν ουσιαστικό ρόλο στη διατήρηση των αγροτικών εισοδημάτων που πλήττονται από τη μεταρρύθμιση της ΚΑΠ και τη φιλελευθεροποίηση της αγοράς, καθώς και στην ανάπτυξη του αγροτικού τομέα της Ελλάδας, δεν θα έπρεπε να πάρει κάποια απόφαση που θα εμπόδιζε αυτή τη διαδικασία.

Ερωτάται η Επιτροπή εάν έχει σταθμίσει όλες τις παραμέτρους της απόρριψης του νόμου περί παραγραφής των χρεών των Συνεταιριστικών Οργανώσεων;

Απάντηση του κ. Fischler εξ ονόματος της Επιτροπής

(23 Οκτωβρίου 1998)

Στις 8 Απριλίου 1998 η Επιτροπή αποφάσισε να κινήσει τη διαδικασία, στα πλαίσια του άρθρου 93 παράγραφος 2 της Συνθήκης ΕΚ, σχετικά με τα μέτρα ενίσχυσης που περιλαμβάνονται στον ελληνικό νόμο 2538/97. Στα πλαίσια της διαδικασίας αυτής, η Επιτροπή εξέφρασε τις αμφιβολίες της για το εάν αρκετά μέτρα ενίσχυσης είναι συμβιβάσιμα με τη Συνθήκη, συμπεριλαμβανομένης της παραγραφής χρεών που αναφέρει το Αξιότιμο Μέλος του Κοινοβουλίου.

Η Επιτροπή θα παραλάβει τις παρατηρήσεις της ελληνικής κυβέρνησης, καθώς και τις παρατηρήσεις τρίτων. Αφού αξιολογήσει τα στοιχεία αυτά, η Επιτροπή θα εκδώσει τελική απόφαση σχετικά με αυτά τα μέτρα ενίσχυσης.